CELEX: 32021D1284
Language: sk
Date: 2021-08-02 00:00:00
Title: Vykonávacie rozhodnutie Komisie (EÚ) 2021/1284 z 2. augusta 2021, ktorým sa odkladá dátum skončenia platnosti schválenia fosfidu hlinitého na použitie v biocídnych výrobkoch typu 14 a 18 (Text s významom pre EHP)

3.8.2021   
               
               
                  SK
               
               
                  Úradný vestník Európskej únie
               
               
                  L 279/35
               
            
         VYKONÁVACIE ROZHODNUTIE KOMISIE (EÚ) 2021/1284
         z 2. augusta 2021,
         ktorým sa odkladá dátum skončenia platnosti schválenia fosfidu hlinitého na použitie v biocídnych výrobkoch typu 14 a 18
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 14 ods. 5,
         po porade so Stálym výborom pre biocídne výrobky,
         keďže:
         
                     (1)
                  
                  
                     Účinná látka fosfid hlinitý bola zaradená do prílohy I k smernici Európskeho parlamentu a Rady 98/8/ES (2) na použitie v biocídnych výrobkoch typu 14 a 18, a v súlade s článkom 86 nariadenia (EÚ) č. 528/2012 sa preto považuje za schválenú podľa uvedeného nariadenia, ak sú splnené špecifikácie a podmienky stanovené v prílohe I k uvedenej smernici.
                  
               
                     (2)
                  
                  
                     Platnosť schválenia fosfidu hlinitého na použitie v biocídnych výrobkoch typu 14 sa skončí 31. augusta 2021 a platnosť jeho schválenia, pokiaľ ide o výrobky typu 18, sa skončí 31. januára 2022. V súlade s článkom 13 ods. 1 nariadenia (EÚ) č. 528/2012 bola 26. februára 2020 predložená žiadosť o obnovenie schválenia fosfidu hlinitého na použitie v biocídnych výrobkoch typu 14 a 18.
                  
               
                     (3)
                  
                  
                     Hodnotiaci príslušný orgán Nemecka 25. mája 2020 informoval Komisiu, že na základe jeho rozhodnutia podľa článku 14 ods. 1 nariadenia (EÚ) č. 528/2012 je potrebné úplné hodnotenie žiadosti. Podľa článku 8 ods. 1 nariadenia (EÚ) č. 528/2012 má hodnotiaci príslušný orgán vykonať úplné hodnotenie žiadosti do 365 dní od jej validácie.
                  
               
                     (4)
                  
                  
                     Hodnotiaci príslušný orgán môže v súlade s článkom 8 ods. 2 nariadenia (EÚ) č. 528/2012 podľa potreby požiadať žiadateľa o poskytnutie dostatočných údajov na vykonanie hodnotenia. V takom prípade sa lehota 365 dní pozastaví na obdobie, ktoré nesmie celkovo presiahnuť 180 dní, pokiaľ charakter požadovaných informácií alebo výnimočné okolnosti neodôvodňujú dlhšie pozastavenie.
                  
               
                     (5)
                  
                  
                     Európska chemická agentúra (ďalej len „agentúra“) do 270 dní od prijatia odporúčania hodnotiaceho príslušného orgánu vypracuje v súlade s článkom 14 ods. 3 nariadenia (EÚ) č. 528/2012 stanovisko k obnoveniu schválenia účinnej látky, ktoré predloží Komisii.
                  
               
                     (6)
                  
                  
                     Z dôvodov, na ktoré žiadateľ nemá vplyv, sa tak platnosť schválenia fosfidu hlinitého na použitie v biocídnych výrobkoch typu 14 a 18 pravdepodobne skončí pred prijatím rozhodnutia o obnovení schválenia. Preto je vhodné dátum skončenia platnosti schválenia fosfidu hlinitého na použitie v biocídnych výrobkoch typu 14 a 18 odložiť o obdobie postačujúce na preskúmanie žiadosti. Vzhľadom na lehoty, ktoré majú hodnotiaci príslušný orgán na hodnotenie a agentúra na vypracovanie a predloženie svojho stanoviska, je vhodné odložiť dátum skončenia platnosti schválenia fosfidu hlinitého na použitie vo výrobkoch typu 14 a 18 na 31. júla 2024.
                  
               
                     (7)
                  
                  
                     Bez ohľadu na dátum skončenia platnosti schválenia je fosfid hlinitý naďalej schválený na použitie v biocídnych výrobkoch typu 14 a 18, ak sú splnené špecifikácie a podmienky stanovené v prílohe I k smernici 98/8/ES,
                  
               PRIJALA TOTO ROZHODNUTIE:
         
            Článok 1
            Dátum skončenia platnosti schválenia fosfidu hlinitého na použitie v biocídnych výrobkoch typu 14 a 18 sa odkladá na 31. júla 2024.
         
         
            Článok 2
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 2. augusta 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 167, 27.6.2012, s. 1.
         
            (2)  Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).